De danske mestre fra AaB har i sommerens transfervindue hentet flere forstærkninger til, mens kun profilen Kasper Kusk er blevet solgt til hollandsk fodbold. Efter vinduets lukning er der stor tilfredshed at spore hos sportschef, Allan Gaarde. - Vi er meget tilfredse. I forhold til, hvad vi havde forventet og med de rammer, vi havde, synes jeg, vi er kommet godt ud af det. Vi har hentet Enevoldsen og Helenius på lejeaftaler, samt Rasmus Jønson på en toårig aftale. Vi vidste, der ville gå noget tid, før de var i omdrejninger, men det er tre store profiler, siger Gaarde. En del af AaB's strategi er også at udvikle klubbens egne talenter. Og her ser det også positivt ud for mestrene. - Vi har også hentet noget til fremtiden i form af Mathias Thrane, samt hentet spillere som Frederik Børsting, Jacob Blaabjerg og Viktor Ahlmann op fra vores egen talentafdeling, som er en del af vores strategi. De har alle sammen fået debut og klaret det meget bedre, end man kunne forvente på nuværende tidspunkt, siger Allan Gaarde.

Opsummering:
AaB's Sportschef Allan Gaarde er yderst tilfreds med nordjydernes aktivitet på transfermarkedet i løbet af sommeren.